શકુન્તલાબેન નટવરલાલ પટેલને ચુંટાયેલા જાહેર કરતાજ હાજર તમામ સભ્યોએ પ્રમુખને હાર પહેરાવી અને મોં મીઠુ કરાવી શુભેચ્છાઓ પાઠવી હતી. ગઠબંધનના તમામ સભ્યોએ પ્રમુખ શકુન્તલાબેન પટેલને અભિનંદન આપ્યા હતા. કોંગ્રેસના શકુન્તલાબેન પટેલ પ્રમુખ તરીકે ચુંટાતા પાલિકાના સભાખંડમાં કોંગ્રેસ જીંદાબાદના પ્રથમ વખત સુત્રોચ્ચાર થયા હતા. પૂર્વ શહેર કોંગ્રેસ પ્રમુખ જીવણભાઈ દેસાઈએ કોંગ્રેસ જીંદાબાદના સુત્રોચ્ચાર કર્યા હતા. પ્રમુખની ચુંટણી બાદ પાલિકા પ્રમુખની ચેમ્બરમાં શકુન્તલાબેન પટેલે પ્રમુખની ખુરશી સંભાળી હતી. તે વખતે સંકલન સમીતીના પ્રમુખ ગોરધનભાઈ પટેલ, શામળભાઈ દેસાઈ, બાબુભાઈ વાસણવાળા, બાબુભાઈ બેંકર, મનુજી ઠાકોર, જીવણભાઈ દેસાઈ, બાલમુકુન્દભાઈ બ્રહ્મભટ્ટ, ભોગીલાલ બારોટ વિગેરેએ પ્રાસંગીક પ્રવચન કરી શકુન્તલાબેન પટેલ સારો વહીવટ કરી બતાવશે તેવી શુભેચ્છાઓ પાઠવી હતી. પ્રમુખ શકુન્તલાબેન પટેલે તમામનો આભાર માનતા જણાવ્યુ હતું કે ગઠબંધનના સભ્યો એક રહી ગામની એકતાનો સંદેશો આપ્યો છે. ગઠબંધનને કે પાલિકાને લાંછન લાગે તેવુ કામ ક્યારેય કરીશ નહી. ગઠબંધન અને ભાજપના તમામ સભ્યોને સાથે રાખી ન્યાય આપીશ અને વિકાસ કરીશ. પાણી, રસ્તા, ગટર, લાઈટ વિગેરે પ્રશ્નોનુ નિરાકરણ લાવવા પુરેપુરી શક્તિ લગાડીશ. બધાનો ટેકો મળશે તો પાછી પાની નહી કરૂ.